Alexander episcopus dilectis filiis generali ministro et fratribus [ordinis Minorum] salutem etc.... Quo vos in Christo sinceriori caritate diligimus, eo quod plenius, ut in cunctis providi sitis, et vigiles, affectamus turbationis non modice spiritum assumentes, si de vobis quandoque contrarium ad nos relatu perveniat aliquorum. Sane admirantes accepimus quod vos, non absque offensa rectitudinis que in vestris debet actibus haberi continue specialis, fratres Predicatores et eorum ordini obligatos, frequenter ad vestram ordinem, unitatem spiritus in pacis vinculo non servantes. Verum cum ex hoc scissure possit et scandali oriri materia que solatium pacis eterne querentibus debet omnibus modis existe[re] peregrina, universitati vestre per apostolica scripta, in virtute obedientie, firmiter precipi-[Fol. 19 v°]-endo mandamus, quatinus tam fratres eosdem quam eorum ordini voto vel juramento etiam obligatos, nullatenus de cetero, pretextu indulgentie alicujus, seu aliquarum litterarum obtentarum a sede apostolica vel etiam obtinendarum in posterum, que de presentibus expressam non fecerint mentionem nisi prius prioris sui petita et obtenta licentia recipere presumamus. Alioquin decernentes irritum et inane, quicquid per vos in hac parte contra preceptum nostrum contigerit attemptari, presentium auctoritate statuimus, ut hujusmodi presumptores incurrant excommunicationis sententiam ipso facto, a qua numquam (sic) absolvi valeant nisi se apud sedem apostolicam personaliter representent, ab eo sicut sibi visum fuerit absolvendi. Nulli ergo etc... concessionis et constitutionis. Datum Laterani, III nonas maii – anno secundo.